Dacă în 2008, chiar înaintea crizei financiare și economice, partidele politice primeau o finanțare de la buget de 8 milioane de lei, reprezentând 0,01% din veniturile bugetului de stat, anul acesta subvenția totală alocată partidelor este de 32 milioane lei, adică aproape 0,03% din veniturile bugetare și peste dublul sumei distribuite anul trecut.

Conform legislației actuale, partidele politice primesc anual o subvenție de la bugetul de stat, dar suma totală alocată anual acestora nu poate fi mai mare de 0,04% din veniturile prevăzute în bugetul de stat.

Subvenția de la bugetul de stat este acordată în funcție de următoarele criterii: a) numărul de voturi primite la alegerile generale pentru Camera Deputaților și Senat; b) numărul de voturi primite la alegerile generale pentru autoritățile administrației publice locale.

Pentru partidele politice care promovează femei pe listele electorale, pe locuri eligibile, suma alocată de la bugetul de stat este majorată proporțional cu numărul mandatelor obținute în alegeri de candidații femei.

Conform datelor analizate de Profit.ro, în ultimii 10 ani, cota procentuală a sumei anuale alocată partidelor politice, raportată la veniturile prevăzute în bugetul de stat, s-a situat sub 0,01% doar pe perioada crizei.

Astfel, în 2008, când criza internațională a luat amploare, partidele politice au primit o subvenție de 8 milioane lei, adică 0,012% din veniturile prognozate ale bugetului de stat, pentru ca în următorii 7 ani, această sumă să scadă chiar sub 6 milioane lei și să rămână constant sub 0,01% din veniturile bugetare estimate.

Anul 2016 a înregistrat însă un reviriment semnificativ în finanțarea partidelor politice, astfel că au fost alocate fonduri de 14,5 milioane lei, adică 0,13% din veniturile bugetare, dublu față de subvenția acordată în 2015.

Dublarea subvenției de la buget pentru partidele politice a fost menținută și chiar depășită anul acesta, când, prin Legea bugetului de stat, fondurile destinate partidelor politice aprobate în bugetul Autorității Electorale Permanente au fost urcate la 32 milioane lei, aproximativ 0,03% din veniturile bugetului de stat, prognozate la 117 miliarde lei.

Chiar și în aceste condiții, un proiect de lege, care urmează a fi dezbătut în Parlament, propune stabilirea unei cote de 0,02% din veniturile prevăzute în bugetul de stat drept limita minimă a sumei alocate anual partidelor politice cu titlu de subvenție de la bugetul de stat.